La demarcació de Lleida del Col·legi de Periodistes de Catalunya celebrarà el proper 21 de novembre, per tercer any consecutiu, el Dia Mundial de la Televisió amb les 17 emissores convencionals i digitals que hi ha al territori. Aquesta diada té com a principal objectiu fer de la televisió un mitjà més proper per la ciutadania i que aquesta tingui l’oportunitat de conèixer la labor periodística i com funcionen els mitjans televisius lleidatans en el dia a dia. Per la celebració de la diada les cadenes tenen preparada una programació especial i paral·lelament es farà un programa en viu al plató del Magical Media del Parc Científic de Lleida amb entrevistes i continguts diversos. Una vegada més, 17 televisions lleidatanes, convencionals i digitals hi prendran part o hi donaran suport: Aué TV, Aran TV, Balaguer TV, Garrigues TV, Mollerussa TV, Noguera TV, Les Borges TV, Lleida TV, Pirineus TV, Pla d'Urgelll TV, Segarra TV, Segrià TV, Tàrrega TV, Teleponent, TV3 Lleida, TVE Lleida i Urgell TV. Per la celebració de la diada que organitza el Col·legi de Periodistes de Lleida, les cadenes de televisió tenen preparada una programació especial. Així, per la seva part Les Borges TV oferirà una entrevista a un dels primers operadors de càmera de TVE1 i que actualment resideix a un poble de les Garrigues.  Les televisions digitals Segrià TV, Noguera TV, Pla d'Urgell TV, Garrigues TV, Aué TV, Urgell TV i Segarra TV prepararan un vídeo de l’inici de les televisions comarcals amb la participació dels periodistes que actualment pertanyen al grup i a més durant tot el Dia Mundial de la Televisió publicaran a la capçalera dels seus web una retolació especial en commemoració del ‘Dia Mundial de la Televisió’. Balaguer TV, Mollerussa TV i Tàrrega TV realitzaran una enquesta de carrer sobre els hàbits de consum de la televisió.  Programació especial de televisió A banda de les activitats que cada televisió prepara, el Col·legi de Periodistes de Catalunya a Lleida realitzarà un programa especial de televisió en viu i en directe al centre de continguts audiovisuals Magical Media, amb la col·laboració del Parc Científic i Tecnològic Agroalimentari de Lleida i l’Ajuntament de Lleida. El programa que serà conduït per Mariví Chacón (presentadora de Lleida TV), s’emetrà el mateix dia 21 de novembre per Lleida TV a les 21:00 hores i comptarà amb la col·laboració de diferents professionals de la televisió, així com alumnes de la Universitat de Lleida i del Cicle Formatiu de Grau Superior d'Il·luminació, captació i tractament d’imatge i grau mitjà de vídeo, discjòquei i so de La Caparrella. Els continguts del programa inclouran una entrevista al periodista Oriol Bosch delegat de l’Agència Catalana de Noticies a Pirineu i Ponent (ACN) i una entrevista al periodista Josep Cabasés, qui va ser la primera cara del telenotícies  Comarques de Lleida a TV3. A més es durà a terme una tertúlia sobre el consum de la televisió des de la perspectiva d’ una televisió convencional com TVE que té cobertura nacional, una televisió convencional local com Balaguer i una televisió per Internet com Teleponent. Aquest programa de televisió comptarà amb alumnes del Col·legi Episcopal i el Centre Formatiu Ilerna com a públic. L’any 1996, les Nacions Unides amb la fi de promoure l’intercanvi mundial de programes sobre pau, seguretat, desenvolupament econòmic i temes socials va decretar que el 21 de novembre seria el Dia Mundial de la Televisió.

Summary: El Col·legi de Periodistes celebra el Dia Mundial de la Televisió amb 17 emissores de Lleida


El vicepresident de CLIA Espanya i director general de MSC a l’Estat, Emiliano González, ha manifestat aquest dimarts l’oposició de la indústria a qualsevol nova taxa turística que gravi la seva activitat, en relació al nou gravamen que estudia l’Ajuntament de Barcelona de l’alcaldessa Ada Colau. En una roda de premsa sobre l’impacte dels creuers en les economies espanyola i europea, el representant de la patronal de les navilieres ha recordat que les navilieres i els creueristes ja contribueixen amb impostos i consum a les economies locals que reben creuers, com és el cas de Barcelona. “Cap vaixell de naviliera entra a la Sagrada Família, a les Rambles o al Camp del Barça, sinó que ho fan els creueristes”, ha sentenciat González. El vicepresident de CLIA Espanya ha comentat que Barcelona ha despertat durant anys un “gran interès” de la indústria turística i rep 30 milions de turistes anualment, dels que 2,5 milions arriben a través de creuers.  Per això, ha apuntat que la patronal de les navilieres té contactes amb l’Ajuntament de Barcelona, però que s’oposa “a les taxes existents i a les futures” que puguin gravar la seva activitat o l’estada dels creueristes a la capital catalana.  Sobre les protestes de grups ecologistes en contra de la contaminació que generen els creuers, el director de CLIA Espanya, Alfredo Serrano, ha indicat que “ens costa que els creuers tenen una acceptació excel·lent a Barcelona, amb una gran quantitat de clients satisfets, que donen suport al producte amb els seus diners”. Serrano ha afirmat que cal “escoltar i respectar les protestes”, però ha recordat que des de 2010 els creuers segueixen una normativa que fixa que durant l’estada en un port només poden consumir combustible amb un contingut en sofre igual o inferior al 0,1%. “Són protocols més exigents que els que marquen moltes normatives locals, autonòmiques o estatals i la indústria està apostant pel gas natural liquat en la construcció de nous vaixells”, ha conclòs. La patronal esgrimeix una contribució de 41.000 milions a l’economia europea El director de CLIA Espanya ha presentat els resultats de l’estudi sobre l’impacte dels creuers en l’economia. Serrano ha apuntat que la indústria dels creuers a Espanya i Europa “representa una història d’èxit”, ja que continua batent records de resultats any rere any. La indústria dels creuers a Europa ha representat el 2015 una contribució total de gairebé 41.000 milions d’euros (una partida que inclou 16.890 milions de despesa directa de les navilieres, un 1,7% interanual més), el que representa un increment del 2% en relació al 2014, i ha generat 360.000 llocs de treball directes i indirectes, el que equival a un creixement del 3,3%. El nombre de passatgers de creuers a Europa ha ascendit als 6,59 milions de persones durant el 2015, el que equival a un creixement 3% en relació al 2014. A més, els creueristes europeus suposen el 30% de tots els passatgers d’aquest tipus de vaixell a tot el món, una xifra que fa deu anys representava el 21,7%, i aquest mercat només es veu superat pel dels Estats Units d’Amèrica, que concentra el 51% dels creueristes de tot el món. La despesa mitjans dels creueristes és de 80 euros al ports d’embarcament, segons l’estudi de la CLIA. A nivell espanyol, la contribució econòmica del sector dels creuers s’ha incrementat un 9,5% durant el 2015, assolint els 1.323 milions d’euros, i ha generat 28.576 llocs de treball, el que representa un creixement del 12,1%. A banda, els ports de l’Estat han registrat un total de 5,9 milions creueristes en escala i 1,2 milions de creueristes en embarcament. Pel que fa al mercat emissor, el 2015 un total de 466.000 consumidors espanyols han reservat plaça en un creuer, un 2,8% que l’any anterior. El Port de Barcelona continua sent el líder d’Europa, amb més de 2,5 milions de creueristes el 2015.

Summary: La indústria dels creuers rebutja noves taxes que gravin la seva activitat com les que planteja Colau


Els Mossos d'Esquadra van detenir dimecres passat tres veïns de l'Hospitalet de Llobregat (Barcelonès) per sostreure diferents productes de comerços de Mollerussa. Un vigilant de seguretat d'un supermercat va avisar la policia després de detectar que els tres homes havien fugit amb un vehicle per l'N-II antiga després d'endur-se sense pagar gran quantitat de productes de l'establiment. Els Mossos van localitzar el vehicle i, tot i que aquest va intentar escapolir-se, la policia el va aturar a la C-145, a Vilagrassa (Urgell). Els agents van localitzar al portaequipatges diferents productes com ara tauletes de xocolata, capsules de cafè, xampús de marca, llaunes de conserva i pasta de dents. Els Mossos van quantificar en més de 400 euros els productes que haurien estat sostrets i van poder determinar que, al menys, provenien de dos supermercats de la capital del Pla d'Urgell.   Davant els fets, els tres ocupants del vehicle van ser detinguts com a presumptes autors d'un delicte de furt. Van quedar en llibertat amb càrrecs després de declarar dijous davant de l'autoritat judicial, a l'espera de comparèixer davant del jutge quan siguin requerits.

Summary: Tres detinguts per sostreure nombrosos productes d'establiments comercials de Mollerussa


''Jo no crec ni en Déu, ni en l'ànima, ni en la vida eterna, ni en el cel, ni en l'infern... Bé, en l'infern sí que hi crec: l'infern és Espanya''; aquest és un tuit que va fer el professor de Tremp, Manel Riu, el passat dia 10 de novembre i pel qual ha estat citat a declarar al jutjat el proper 18 de gener. El document que ha elaborat la Guàrdia Civil conté 119 piulades traduïdes al castellà amb captures de pantalla i vol ser la prova per acusar a Riu d'un suposat delicte d'incitació a l'odi i revelació de secrets per crítiques a les forces policials pels fets de l'1-O. Un altre dels tuits, és de 25 d'octubre i es refereix a la vicepresidenta del govern espanyol, Soraya Sáenz de Santamaría, i diu ''Doncs serà baixeta, sí; però la paia pixa dreta. Copon!''. També n'hi ha un sobre el president espanyol que diu ''Rajoy, amb les teues eleccions el 21 de desembre estàs assenyalant i marcant els que aniran a votar; o siga, els no indepes. Molt lleig''. Un altre dels tuits que recull la documentació de la Guàrdia Civil es remunta al 25 d'octubre i diu ''L'espanyolisme és tan transversal que, si passeges i te transverses amb una mani espanyolista, és fàcil que te transversin el cap''. També hi ha un tuit d'un diàleg entre Manel Riu i la seva filla, on es pot veure una imatge d'un precinte de les urnes de l'1-O enmig d'altres objectes en una capseta. La piulada diu això: ''Real – Veus açò roi? És un dels precintes d'urna de l'1O. A veri on el puc guardar per sempre. – Ja ho sé, papà: a la meua capsa del tresor''. Una altra de les piulades està feta durant l'emissió d'un dels programes Preguntes Freqüents de TV3 mentre s'entrevistava al delegat del govern espanyol a Catalunya, Enric Millo, i diu així: ''És vell com aquell de 'A Mayor Oreja, menor cerebro', però m'encanta: 'Si este és el Millo com serà el Pitjo''. Així mateix, el 26 de novembre Riu va piular sobre Xavier Garcia Albiol i va dir: ''- Llavors de qui era el cervell, Igor? – A l'etiqueta hi deia A... i alguna cosa més. – A... i què més, Igor? – A...lbiol. – Al guió hi diu 'Anormal', Igor. –Ha, els guionistes! Sempre insultant a l'Albiol''. D'altra banda, en una de les piulades Riu fa mofa del seu volum amb la cara del líder del PP català i escriu: ''El meu volum fa que ningú no me prenga per una ballarina del Bolxoi. El careto de l'Albiol fa que ningú no el prenga per un ésser intel·ligent. A més, després els feits confirmen ambdues posicions''.  La Guàrdia Civil ja va detenir el 16 de novembre a Manel Riu per aquests fets. El van anar a buscar al matí, a l'Institut on treballa, però ell en aquell moment no hi era. Després van anar a casa seva i allà li van dir que els acompanyés a la caserna de Tremp. Hi va anar en el seu cotxe acompanyat d'un dels agents. Un cop allà li van dir que estava detingut per un delicte d'odi a les xarxes socials. Riu, però, es va acollir al seu dret a no declarar, i el van deixar en llibertat després de signar uns documents al costat del seu advocat. Diu defensa que l'únic que ha fet és una ''crítica forta'' als cossos i forces de seguretat de l'Estat i al govern espanyol en algunes d'aquestes publicacions. I afirma que el ''nivell de violència'' que van exhibir Guàrdia Civil i policia espanyola l'1 d'octubre li va fer dir que ''s'havien comportat de manera salvatge, inhumana''. Segons Riu, ho ha dit ''com ho ha dit tanta gent''.

Summary: ''L'infern és Espanya'': un dels tuits pels quals ha estat citat a declarar un professor de Tremp


El PSC-Units calcula que la Generalitat disposarà de 270 milions d'euros per la flexibilització del dèficit i, en una moció sobre els pressupostos que la Mesa va admetre a tràmit dimarts, proposen que s'inverteixin aquests diners a salut, a habitatge, a les universitats i a polítiques socials i industrials. Concretament, volen assignar 36 milions d'euros per a polítiques industrials i sector de l'automoció i 35 milions per a universitats. També volen 30 milions d'euros per reduir les llistes d'espera per especialista, les proves diagnòstiques i les intervencions quirúrgiques, 30 més per a reforçar l'escola inclusiva, 30 per a un pla de barris i 30 per obrir 5.000 places de residència buides i millorar les condicions laborals del sector. D'altra banda, els socialistes demanen assignar 26 milions d'euros a polítiques d'habitatge; 20 milions d'euros per lluitar contra la pobresa infantil, i 20 més per a desplegar el pacte contra la segregació escolar. El PSC-Units també vol que es destinin 13 milions d'euros al Departament de Cultura. El Govern ja va anunciar la setmana passada on destinaria els 72 milions d'euros que calcula que disposarà de més. 20 milions d'euros aniran a polítiques socials, 26 milions d'euros a habitatge i 13 a Cultura.

Summary: El PSC-Units proposa assignar els recursos del nou sostre de dèficit a salut, universitats o indústria


El president de l'Eurocambra, David Sassoli, i els líders dels grups parlamentaris han acordat celebrar un ple extraordinari el 16 i 17 d'abril per aprovar les darreres mesures contra el covid-19. L'agenda del plenari, que igual que la darrera vegada es farà a Brussel·les i es podrà votar a distància, inclou un debat amb el Consell i la Comissió sobre la resposta europea a la pandèmia i resta oberta a incloure la votació sobre qualsevol proposta legislativa o pressupostària contra el coronavirus. En la mateixa reunió, la majoria dels grups de l'Eurocambra han fet arribar a Sassoli la seva "preocupació" sobre la deriva autoritària del primer ministre d'Hongria, Viktor Orbán, que governa per decret indefinidament. En aquest sentit, la majoria dels grups de la cambra han demanat a Sassoli que enviï una carta a la presidenta de la Comissió, Ursula von der Leyen, perquè consideri l'aplicació de l'article 7 contra Hongria, que, en cas de tirar endavant, deixaria a Hongria sense dret a vot al Consell.

Summary: L'Eurocambra celebra un ple extraordinari el 16 i 17 d'abril per accelerar les mesures contra el covid-19


Representants dels grups municipals de BComú, PSC, ERC, JxCat, C's i PP han arribat a les 13 hores per tal de començar la primera reunió dels grups municipals després de les eleccions, una trobada prèvia a la Junta de Portaveus. Durant la reunió es revisaran els procediments per elaborar durant les properes setmanes el cartipàs municipal i es plantejarà si es torna a col·locar un llaç groc a la façana de l'Ajuntament de Barcelona. En aquesta primera reunió hi han participat Janet Sanz, Eloi Badia i Jordi Martí (BComú), Laia Bonet (PSC), Jordi Coronas i Montse Benedí (ERC), Mari Luz Guilarte i Paco Sierra (C's),  Neus Munté i Elsa Artadi (JxCat), i Oscar Ramírez (PP). Dissabte es van fer uns nomenaments d'estructura mínima per tal de funcionar de manera provisional fins que no hi hagi el cartipàs.

Summary: Comença la primera reunió dels grups de l'Ajuntament de Barcelona, que debatrà si es col·loca el llaç groc a la façana


El cap d'Epidemiologia de l'Hospital Clínic, Antoni Trilla, ha considerat que la reunificació de la regió metropolitana de Barcelona no afegirà excessiva mobilitat i ha afegit que el que caldrà serà estar molt amatents a l'aparició de nous casos. En declaracions a Catalunya Ràdio, ha afirmat que el més important serà "intentar detectar que no hi hagi nous brots". Ha vist amb bons ulls també que no s'hagi demanat el passi de Lleida a la fase 2 perquè cal mirar "cap a on poden anar aquests brots". D'altra banda, Trilla ha reconegut que els nens es contagien poc però ha alertat que "el problema és la relació amb els adults" i les aglomeracions de pares que es poden donar a les entrades a les escoles.

Summary: Trilla creu que la reunificació de la regió metropolitana no afegirà excessiva mobilitat i que caldrà afinar la detecció


Els alcaldes del Pacte de Berà i els de les Terres de l'Ebre on travessa la carretera nacional N-340, s'han reunit, aquest dimarts a la tarda, i han acordat la convocatòria d'un nou tall de protesta. Serà el divendres 29 de juliol, a les 18.00 hores de la tarda. La concentració es farà al punt de l'Arc de Berà, a Roda de Berà (Tarragonès), just a l'inici del cap de setmana de la gran operació sortida de les vacances del mes d'agost. També se suma la Federació de Transportistes de Tarragona que complementarà la manifestació amb una marxa lenta, els detalls de la qual encara no s'han volgut concretar. Els batlles també han apuntat que en aquesta concentració hi haurà "altres sorpreses". En la reunió, els alcaldes dels municipis afectats per l'N-340 de la demarcació han lamentat que la Generalitat no hagi "mogut fitxa" per reunir-se amb ells i concretar una estratègia per reivindicar solucions a la sinistralitat i els problemes de mobilitat d'aquesta important via del territori.

Summary: Els alcaldes del Pacte de Berà i de l'Ebre convoquen un nou tall a l'N-340 el 29 de juliol


L'olla d'en Pere Botero, el gerricó de mel ensucrada amb mató, el conill del bosc nevat, el plat de l'enveja o l'escudella de pastor són alguns de la quarantena de plats que 16 restaurants de la zona de l'Alta Segarra han ideat amb motiu del 90è aniversari dels Pastorets de Calaf. Per celebrar aquesta efemèride, s'han organitzat les primeres Jornades Gastronòmiques dels Pastorets de Calaf, que tenen per objectiu "crear un maridatge entre la tradició i la gastronomia" i "involucrar tothom en aquesta festa", segons ha explicat un dels organitzadors, Pere Tardà. A més, pel 90è aniversari els Pastorets també estrenaran música, que ha estat interpretada i enregistrada per la Cobla Sant Jordi de Barcelona.  Un total de 16 restaurants de l'Alta Segarra (en concret, dels municipis de Calaf, Jorba, Rajadell, Castellfollit de Riubregós, Calonge de Segarra, Torà, Sant Pere Sallavinera, Conill, Sant Martí de Sesgueioles, Rubió, Els Prats de Rei i Sanaüja) oferiran durant els mesos de desembre i gener menús gastronòmics inspirats en els Pastorets de Calaf. Es tracta d'una iniciativa per celebrar els 90 anys de la primera representació, el Nadal de 1925.  Cada restaurant ha elaborat un menú amb productes de proximitat que tenen a veure amb algun passatge de l'obra dels Pastorets de Josep Maria Folch i Torres. En total, s'han creat més d'una quarantena de plats entre els quals s'hi troba l'olla d'en Pere Botero, el gerricó de mel ensucrada amb mató, el conill del bosc nevat, el plat de l'enveja o l'escudella de pastor. La majoria de restaurants han elaborat un menú amb un primer plat, un segon i unes postres, tot i que, per exemple, el restaurant Dusfort de Calonge de Segarra ha ideat un menú degustació de set plats que fan referència als set pecats capitals, molt presents a l'obra de Folch i Torres.  El director dels Pastorets de Calaf, Joan Garriga, ha explicat que aquest any estan d'enhorabona i, per aquest motiu, han decidit "organitzar una cosa especial". Segons Garriga, el text dels Pastorets "inclou moltes escenes amb paraules o frases relacionades amb la cuina i la gastronomia". De fet, el padrí de les jornades, el cuiner David Garcia, del restaurant To+ de Palà de Torroella, ha posat d'exemple frases "mítiques" com ara quan la Isabeló va a collir plantes aromàtiques per fer content al seu pare, o quan el Rovelló es menja entrepans de llonganissa "amb una gana que carpanta". "Són unes frases que ens fan entrar salivera", ha expressat Garcia. A més, creu que entre la gastronomia i la cultura "hi ha un gran nexe d'unió" i creu que "totes dues desperten emocions".  Un any de celebracions A banda de les Jornades Gastronòmiques, els Pastorets de Calaf han organitzat més iniciatives per celebrar el seu 90è aniversari. El diumenge passat va tenir lloc a Calaf la primera Jornada de Pastorets, en què es van fer diverses ponències sobre aquesta representació. Un altre dels fets destacats ha estat l'enregistrament de les músiques dels Pastorets de Calaf a càrrec de la Cobla Sant Jordi, que acompanyaran l'espectacle. El 14 de febrer es farà un concert a càrrec de la Cobla Sant Jordi i el Cor ARSinNova i interpretaran les músiques en directe.  A més, Garriga ha detallat que enguany també hi ha altres novetats com una nova escenografia amb quadros nous elaborats pel taller dels Germans Salvador. Com a curiositat, el director dels Pastorets de Calaf ha revelat que enguany els personatges de Rovelló i Lluquet estaran interpretats per dos alcaldes, el de Veciana i el de Fonollosa.

Summary: Els Pastorets de Calaf organitzen unes Jornades Gastronòmiques per celebrar el seu norantè aniversari


Una quarantena d'estudiants i investigadors de diferents universitats d'arreu del món estan treballant intensament en la 36a campanya d'excavacions a l'Abric Romaní de Capellades (Anoia) amb l'objectiu d'esbrinar com vivien les comunitats de neandertals fa 60.000 anys. La campanya, que finalitzarà el proper 31 d'agost, està dirigida per l'arqueòleg Eudald Carbonell i enguany s'ha encetat el nivell R, després de diversos anys centrats al nivell Q. En declaracions a l'ACN, Carbonell ha relatat que els nivells de fa 60.000 anys són "molt interessants", ja que "permeten conèixer com cap altre lloc del món com vivien els neandertals". Els investigadors esperen trobar restes d'animals –sobretot de cérvol i cavall-, fogars i eines de pedra i de fusta. En els 109 anys d'història d'excavacions a l'Abric Romaní no s'han trobat mai restes de neandertals i Carbonell veu molt difícil que això passi, ja que el jaciment de Capellades s'usava per la vida domèstica i no com a lloc d'enterrament.

Summary: L'Abric Romaní de Capellades s'endinsa en la reconstrucció de la vida dels neandertals de fa 60.000 anys


A les 3 de la tarda EUiA registrarà a la Junta Electoral Central una coalició d'àmbit estatal amb Izquierda Unida si no hi ha un moviment d'última hora per part de Barcelona En Comú. Així ho ha explicat el coordinador general de la formació, Joan Josep Nuet, aquest divendres al matí. "La decisió la prenen ells, especialment BComú. La seva decisió és la que farà que estiguem en una coalició catalana o a nivell d'Estat", ha indicat, tot destacant que "ara ja no estem negociant". La reunió d'aquest passat dijous, amb el resultat del referèndum intern d'EUiA sobre la taula, "no van ser satisfactòries". Ara, la formació roja només acceptarà allò que van validar els seus militants, és a dir, obtenir el número 6 per Barcelona (o el número 1 per Tarragona i el 7 per Barcelona) i introduir un mecanisme de validació de les llistes perquè la militància decideixi "i no ho facin divuit persones al voltant d'una taula". Si no hi ha novetats, a les 3 se signarà la coalició amb Izquierda Unida. EUiA es presentarà amb les sigles 'Unitat Popular' i el seu cap de llista serà l'exdiputat al Parlament Joan Mena. Nuet ha explicat que la candidatura es presentaria públicament dissabte mateix i que ja tenen enllestit el logotip de la mateixa. En tot cas, prefereixen esgotar el termini que s'han autofixat fins a les 3 de la tarda –per registrar les coalicions el termini s'acaba a les dotze de la nit- abans de donar per tancada definitivament l'opció de presentar-se al costat d'ICV, BComú i Podem. Nuet ha atribuït la major part de la responsabilitat del desacord a Ada Colau i Barcelona En Comú. Per això, desitja que en la reunió de coordinació que el partit de l'alcaldessa barcelonina manté aquest mateix divendres al matí, hi hagi un canvi de posició i acceptin les condicions imposades per la militància d'EUiA. "Jo tindré el mòbil obert fins a les 3 de la tarda", ha subratllat Nuet.

Summary: EUiA registrarà la coalició amb Izquierda Unida a les tres de la tarda si BComú no fa una oferta d'última hora


El centre logístic d'Amazon al Prat funciona "amb normalitat" després que s'hi hagi detectat un cas positiu de coronavirus. Ho han explicat a l'ACN fonts de la companyia, que han expressat el seu suport envers els treballadors que estan confinats per haver estat en contacte amb el contagiat. L'empresa remarca que s'han adoptat totes les mesures de seguretat necessàries per evitar nous contagis. A més, afirma que està operant d'acord amb les mesures que dicta l'estat d'alarma i que permeten el comerç 'online'. Per la seva banda, els responsables sindicals demanen més informació i exigeixen que s'investigui bé quins empleats han estat en contacte amb l'infectat. Alhora, alerten que la situació ha generat "psicosis" entre la plantilla.

Summary: El centre logístic d'Amazon al Prat funciona "amb normalitat" després de detectar-s'hi un cas positiu de coronavirus


El Festival Internacional de Cinema Fantàstic de Sitges ha premiat en la seva 50a edició el film 'Jupiter's Moon', de Kornél Mundruczó, com a millor pel·lícula. Es tracta d'un film hongarès que aborda la temàtica dels refugiats sirians que intenten passar de Sèrbia a Hongria. La pel·lícula també s'ha endut el guardó als millors efectes especials. D'altra banda, el premi especial del jurat ha recaigut en el thriller psicològic 'Thelma', del noruec Joachim Trier, un film que també s'ha emportat el guardó a millor guió, que signen Joachim Trier i Eskil Vogt. La jove francesa Coralie Fargeat s'ha endut el guardó a la millor direcció per la seva opera prima 'Revenge'. Els premis a la millor interpretació femenina i masculina han recaigut per a Marsha Timothy ('Marlina the murderer in four acts') i Rafe Spall ('The Ritual'). El palmarès de la Secció Oficial del Festival de Sitges s'ha completat amb el premi a millor fotografia, que ha recaigut en Andrew Droz Palmero per 'A Ghost Story', mentre que el Gran premi del públic ha anat a parar al curtmetratge 'R.I.P', de Pintó & Caye.

Summary: El Festival de Sitges 2017 premia 'Jupiter's Moon' com a millor pel·lícula i 'Thelma' s'endú el guardó del jurat


El president del grup municipal del PSC a l'Ajuntament de Barcelona, Jaume Collboni, ha denunciat que el govern d'Ada Colau "fa trampes" amb xifres d'habitatge públic que ha fet públiques aquest dimecres la tinenta d'alcalde d'Ecologia, Urbanisme i Mobilitat, Janet Sanz, que ha comptabilitzat en 4.644 els habitatges assequibles posats en marxa pel consistori aquest mandat i en 648 els pisos públics ja construïts. El socialista ha reclamat a l'executiu de BComú "més rigor a l'hora de fer balanços" perquè alguns dels solars que albergaran els 4.600 pisos anunciats "no estan ni en obres ni en licitació". Per aquest motiu els socialistes ho han titllat "de xifra màgica i d'engany majúscul d'un govern que en comptes d'explicar resultats explica projectes i idees". Segons els socialistes per a abordar el problema de l'accés a l'habitatge "és imprescindible introduir més oferta pública en el mercat per abaixar els preus de l'habitatge". Per aquest motiu el PSC ha demanat al Govern que doni resposta sobre els solars municipals que estan buits i on es podrien construir habitatges. La tinenta d'alcalde Janet Sanz ha aclarit aquest dimecres que hi ha 52 terrenys de titularitat municipals inactius perquè tenen pendent algun tipus de tramitació administrativa. Per abordar la problemàtica, el PSC ha reclamat un gran acord "per a augmentar el ritme de construcció d'habitatge públic".

Summary: El PSC denuncia que el govern d'Ada Colau "fa trampes" amb les xifres d'habitatge públic


Un personatge del conte 'El monstre de colors' protagonitza aquest any la mona de Pasqua de la pastisseria Escribà de Barcelona, que aquest any ha volgut dedicar als nens ingressats a l'Hospital Infantil Vall d'Hebron. La creació té 1,5 metres d'alçada i pesa 80 quilos. Per primera vegada, la pastisseria ha presentat la seva mona fora de les seves instal·lacions. El pastisser Christian Escribà ha assegurat que tots els nens als qui preguntaven volien una mona d’un dels personatges i per això es va decidir, juntament amb la creadora del conte, Anna Llenas, representar el monstre verd, el de la calma i la tranquil·litat. La subdirectora assistencial de Vall d'Hebron ha remarcat la importància d'haver presentat la mona de Pasqua a l'hospital perquè "millora l'experiència dels nens i famílies durant el moment d'hospitalització". Ha afegit que és "especialment important" en èpoques festives, ja que molts dels nens no poden estar casa amb la seva família per l'estat de la seva malaltia. Christian Escribà ha explicat que va connectar molt ràpid amb l’autora perquè ells "venen emocions", tema del qual parla el conte. Així mateix, el pastisser també ha elaborat unes piruletes que estaran disponibles a la seva pastisseria i a la cafeteria de l'hospital, tant per al públic com per als professionals. Els beneficis de la venda aniran íntegrament dirigits a la Vall d'Hebron. A més, Escribà s'ha compromès a impartir un taller al centre. Per a l'elaboració de la mona del monstre Verd han calgut entre 6 i 8 professionals i un total de 150 hores. Fins a les cinc de la tarda de divendres estarà exposada a l'Hospital Infantil de la Vall d'Hebron i després la tornaran a portar a la pastisseria, on es podrà veure a l'aparador.

Summary: Un personatge d''El monstre de colors', la mona que la pastisseria Escribà dedica als nens ingressats a Vall d'Hebron


"Encara que sembli mentida, el mal gratuït existeix" ha advertit la fiscalia durant la primera sessió pública del judici pel crim de la Guàrdia Urbana a l'Audiència de Barcelona. Els agents Rosa Peral i Albert López s’enfronten a una pena de fins a 25 anys de presó acusats d'haver assassinat el també agent del cos Pedro Rodríguez, que en el moment dels fets era parella de Peral. L'acusació particular, que sosté que van cometre el crim conjuntament, ha advertit al jurat popular que els acusats estan preparats "per plorar una mica si cal". La defensa de Peral ha demanat que es prescindeixi de la seva vida sexual i que "no tenia cap motiu sentimental ni econòmic per matar". La defensa de López ha criticat que s'hagi creat una imatge d'ell "com un monstre" i ha assegurat que tenia la ruptura "assumida" i per tant no tenia enveja. El fiscal Félix Martin González s'ha adreçat als nou membres del tribunat popular per demanar-los que "abandonin tots els prejudicis" que puguin tenir davant dels fets i els ha recordat que Rosa Peral i Albert López "són innocents fins que no es demostri el contrari". Per això els ha dit que assumeixin amb "valentia i responsabilitat" la funció de jutjar. En una clara estratègia de buscar la complicitat del jurat popular, el fiscal ha manifestat que encara que costi de creure "el mal gratuït existeix". I ha reforçat l'argument posant l'exemple d'un persona que mata la parella i els fills la nit de Reis. El representant del ministeri públic també ha recordat que no hi ha testimonis directes del crim i que per conèixer els motius i la causa de la mort de Pedro Rodríguez caldrà que el jurat popular ho dedueixi en base a les proves que se'ls presenti i a les declaracions que es facin durant el procés judicial. En aquest sentit els ha demanat que les deduccions que facin siguin "raonades, lògiques i connectades amb la probabilitat de la prova".  "No tinguin en compte com vesteixin, actuïn i plorin els acusats", adverteix l'acusació particular L'advocat de l'acusació particular del Crim de la Guàrdia Urbana, Juan Carlos Zayas, ha advertit als membres del jurat que no creguin "cegament" amb el que vegin durant el judici i que no tinguin en compte com "vesteixin, actuïn i plorin" els acusats, en clara referència a Rosa Peral, que a la primera sessió pública del judici s'ha emocionat durant el relat dels fets. "Pensin el més fredament possible", els ha demanat.  Zayas ha defensat que Rosa Peral i Albert Lopez tenien "un perquè molt concret" per "matar conscientment" Pedro Rodríguez. Ha demanat cal tenir en compte "com actuava habitualment Rosa Peral amb les persones del seu voltant". En aquest sentit, ha advertit que durant el judici la defensa de Peral argumentarà que se l'està jutjant per el "masclisme ambiental". Ha dit que la relació amb el masclisme és "al revés" perquè "és això mateix el que va fer Rosa Peral amb Rodríguez però al revés. Va reaccionar amb la mateixa brutalitat."  "Pedro era una persona forta, estava en forma, feia gimnàstica", ha exposat Zayas. Per això ha dit que Peral hauria demanat l'ajuda a Albert López. "El va trucar a les 10 de la nit perquè l'ajudés. I Albert López va acceptar", ha afegit, perquè l'estimava. Ha criticat també les versions "contradictòries" d'aquest darrer. Ha afegit que abans de matar a Rodríguez "es van assegurar que estava drogat, sedat o tranquil·litzat" perquè no es pogués defensar i per poder concloure que el que va passar va ser un assassinat. La defensa de Peral argumenta que "en aquest país les parelles es poden separar i no cal matar" En el torn de les defenses, els advocats dels dos acusats han negat la implicació del seus respectius representats en la mort de Pedro Rodríguez. L'advocada de Rosa Peral, Olga Arderiu, ha explicat que cap dels possibles mòbils que es va traçar durant la investigació "tenen sentit" per acusar Peral d'assassinat. Per això, sobre la possibilitat que els acusats matessin a Rodríguez perquè volien reprendre una antiga relació, ha comentat que Peral gaudia d'una vida feliç amb Pedro Rodríguez i que no tenia cap motiu "ni sentimental ni econòmic" per matar-lo.  "Es volien casar, volien tenir un fill, i el dia dels fets van passar-lo amb la família", ha dit. Arderiu ha demanat al jurat popular que facin servir el "sentit comú" perquè "en aquest país les parelles es poden separar i no cal matar si es vol tenir una altra relació" i que no se jutgi per la seva vida sexual. "Rosa Peral no és una santa, però tampoc una assassina", ha sentenciat. En canvi, ha assegurat Arderiu que "només Albert López tenia motius per matar Pedro Rodríguez" perquè estava obsessionat en Rosa Peral "fins al punt de comprar-se la mateixa moto i deixar-se la mateixa barba que Pedro". L'ha acusat de matar-lo per "treure's del mig la persona que obstruïa la seva relació amb Rosa".  La defensa de López diu que acceptar ajudar Peral va ser "el pitjor error de la seva vida" Per la seva banda, l'advocat d'Albert Lopez, Jose Luis Bravo, ha defensat que "l'absolució és el resultat lògic en funció de les proves" que hi haurà. Ha criticat que Peral ha volgut crear una imatge d'ell "com un monstre" i ha assegurat que "l'única prova" en contra del seu client "és la declaració" de Peral. En canvi, ha destacat que tenia la ruptura "assumida" i per tant no tenia enveja de Pedro Rodríguez. Els "canvis de versió" de Peral durant la investigació ha estat un altre dels seus arguments. També ha posat en dubte la tesi segons la qual l'assassinat va ser planificat perquè "els dos acusats son policies i saben les tècniques d'investigació que s'utilitzen". En canvi, sí que ha admès la participació de López després de la mort de Rodríguez per haver acceptat la petició d'ajuda de Peral. Ha estat "el pitjor error de la seva vida" ha dit. Comencen a declarar els testimonis El jutge ha acceptat que s'inclogui com a prova una trucada entre els dos acusats, Rosa Peral i Albert Lopez, feta el mateix dia del crim. La conversa la van mantenir a través d'un telèfon de prepagament que López va contractar amb la companyia Lycamobile dies abans dels fets. el tribunal no ha admès un telèfon trobat a la cel·la de Peral: "Aquest telèfon no ha arribat aquí ni sabem on està". El jutge ha argumentat que els continguts dels telèfons "es poden alterar", que se'n desconeixen els continguts i que seria "prospectiva", i per això ha dit que no es pot admetre.  El judici continuarà aquest dimarts amb la declaració dels primers testimonis. Ho faran, entre d'altres, el pare de l'acusada Rosa Peral i l'exmarit d'aquesta, a qui la investigació va concloure que els dos acusats van voler incriminar com a autor de la mort de Pedro Rodríguez. Qui no declararà serà la mare de Peral. La defensa de l'acusada ha demanat retirar la seva petició de testimoni argumentant que un informe mèdic descriu que pateix pèrdua de memòria. La petició ha estat acceptada pel jutge i recolzada per la resta de les parts.

Summary: "El mal gratuït existeix" i els acusats ploraran "si cal" segons el fiscal i l'acusació del crim de la Guàrdia Urbana


L'Ajuntament de Barcelona preveu tancar el 2020 amb una reducció del 6% de les emissions de CO2, és a dir, una disminució de 210.000 tones equivalents de CO2. La ciutat ha constituït aquest dimecres la Taula per l'Emergència Climàtica amb l'objectiu de treballar juntament amb les més de 200 entitats que hi han participat les mesures que s'implementaran a partir de l'1 de gener, dia en què es declararà l'emergència climàtica i entrarà en vigor la zona de baixes emissions que prohibirà que els cotxes més contaminants circulin per la ciutat. Mentre es treballen les iniciatives, el govern de l'alcaldessa Ada Colau impulsarà noves mesures a partir del setembre per reduir la contaminació. Les més destacades són la reducció d'un carril de circulació de cotxes als carrers Aragó i Mallorca.   En el cas del carrer Aragó, el carril que s'alliberi estarà destinat a autobusos i taxis i es calcula que la reducció en circulació per la via sigui de 6.000 cotxes al dia. Pel que fa al carrer Mallorca, en el tram que va de la Meridiana a la Diagonal es reduirà un carril de circulació de cotxes. El futur d'aquest tram de la via es decidirà a través d'un procés participatiu amb els veïns.  Entre les mesures que el consistori vol impulsar després de l'estiu, també hi ha avançar en les superilles que ja estan en marxa i fer-ne de noves, limitar la velocitat a 30 km/h a nous carrers, restringir el trànsit als voltants de 27 centres escolars, estendre la recollida s'escombraries porta a porta, constituir una taula per a l'eradicació del plàstic d'un sol ús a la ciutat i licitar 30 projectes de generació fotovoltaica a edificis i equipaments municipals.  A més, el govern municipal també vol decretar l'obligació de disposar de generació d'energia renovable a tots els equipaments i edificis municipals de nova construcció o grans rehabilitacions, avaluar i fer públic l'efecte de les principals partides d'inversió i despesa corrent en termes de reducció d'emissions de CO2 en la proposta de pressupostos per a 2020 i es compromet a estudiar el peatge urbà, entre altres qüestions. Una Taula per l'Emergència Climàtica amb 200 entitats La Taula per l'Emergència Climàtica està formada per més 200 entitats, que s'han reunit per primer cop al Saló de Cent de l'Ajuntament per a la constitució de l'espai en el qual es preveu que en els pròxims mesos es concretin les mesures que s'implementaran a partir de l'1 de gener, moment en què el consistori declararà l'emergència climàtica a la ciutat. A la trobada també han assistit representants de la Generalitat i de l'Estat.   Colau aposta per fer una declaració "real" davant la "falsa" de la Generalitat En una compareixença posterior a la constitució de la Taula per l'Emergència Climàtica, Colau ha mostrat la voluntat de l'Ajuntament de declarar al gener l'emergència climàtica de manera "real" i no "falsa", en referència a la declaració que va fer la Generalitat al maig. És per aquest motiu que ha demanat la "coresponsabilitat" tant de la Generalitat com de l'Estat. "La ciutadania no entendria una lluita partidista en aquestes qüestions", ha apuntat Colau. "Hem de ser valents i plantejar-nos qüestions que abans semblaven implantejables", ha dit l'alcaldessa sobre la necessitat de "limitar" el creixement a la ciutat i les seves infraestructures. En aquest sentit, ha apostat fer per un "pas endavant" per lluitar contra la crisi climàtica durant el mandat amb un govern que tindrà una regidoria exclusiva per a aquesta qüestió, que estarà en mans d'Eloi Badia.  Les entitats reclamen aturar els nous projectes al port i aeroport Les entitats ecologistes han entregat a Colau una carta en què exigeixen que s'apliquin set mesures, entre les qual hi ha l'aturada dels projectes constructius previstos de noves infraestructures viàries, portuàries i de l'aeroport. També reclamen l'establiment d'un peatge urbà, l'aprovació de la T-Ambiental, l'increment de la generació d'energia provinent de fonts renovables i la desinversió en combustibles fòssils.    A més, les entitats reclamen que el tancament de la incineradora pública TERSA i la desvinculació de l'elèctrica municipal Barcelona energia de TERSA, així com l'aposta per la sobirania alimentària i que es faci una política de comunicació i sensibilització a la població sobre l'emergència climàtica.

Summary: Barcelona preveu reduir un 6% les emissions de CO2 el 2020


La consellera de Salut, Alba Vergés, ha defensat que els pacients siguin atesos en català i que la llengua catalana sigui "vehicular al sistema sanitari" públic de Catalunya. Ho ha dit durant el ple del Parlament d'aquest dijous després que s'hagués acusat una metgessa del CAP Les Corts de Barcelona de no voler atendre en català una pacient amb discapacitat psíquica i que, segons Plataforma per la Llengua, un pacient de l'Hospital de Figueres fos acusat de racista per un professional perquè li responia en català. Vergés ha aprofitat una interpel·lació del PSC-Units sobre la salut en l'àmbit rural per condemnar els "insults i amenaces" que hagi pogut rebre la facultativa i el centre: "Això és absolutament incompatible amb veure vídeos amb amenaces i insults als nostres professionals".

Summary: Vergés defensa el dret a ser atès en català però censura els "insults i amenaces" als professionals sanitaris


L'escut franquista amb els emblemes preconstitucionals de l'àguila i el jou i les fletxes de la façana de l'antic edifici abandonat de la Capitania d'Infanteria del Turó de Gardeny de Lleida es troba cobert des de fa uns dies amb un gran plàstic per tal d'ocultar-ne la visualització, segons ha avançat el diari La Mañana. La mesura la va ordenar l'alcalde de Lleida, Àngel Ros, d'acord a la Llei de Memòria Històrica i, segons han apuntat a l'ACN des de l'Ajuntament de Lleida, l'escut, d'unes 5 tones de pes, es troba cobert des de fa unes setmanes. La voluntat de la Paeria és que aquest antic edifici es rehabiliti i acabi convertint-se en un hotel, tot i que el projecte es troba aturat. En aquest sentit, l'empresa que assumeixi el projecte s'haurà d'encarregar de retirar el símbol franquista, segons han indicat fonts municipals. La decisió de l'alcalde Ros arriba en plena debat a Lleida per la presència de simbologia franquista als carrers de la ciutat, tot i que des la Paeria remarquen que en el cas de l'escut de Gardeny, porta tapat des de fa unes setmanes. El cobriment de l'escut franquista de Gardeny ordenat per l'alcalde Àngel Ros coincideix amb el debat generat a Lleida per la presència de simbologia franquista als carrers de la ciutat i, després que Ros, invités els ciutadans en una entrevista a "agafar l'escala i el tornavís" per tal de retirar les plaques d'habitatge franquistes que encara resten en edificis de la ciutat, i assegurés també que la Paeria no destinaria cap partida pressupostària amb aquesta finalitat. La Plataforma Lleida Lliure de Franquisme ha convocat una manifestació per aquest dissabte 18 de març amb el lema 'Justícia, memòria i dignitat' per exigir a la Paeria la retirada de la simbologia franquista encara present a la ciutat, i especialment per reclamar el canvi de nom de nou carrers de la capital del Segrià dedicats a persones que van tenir alguna vinculació amb el règim franquista. Cal recordar, també, que el Síndic de Greuges, Rafael Ribó, va instar fa uns dies a la Paeria a complir la llei i retirar els símbols i les plaques franquistes de les façanes dels edificis, després que el Ple municipal rebutgés una moció en aquest sentit.

Summary: Ros ordena el cobriment de l'escut franquista de l'antic edifici de la Capitania d'Infanteria de Gardeny


Freixenet ha començat un procés de reestructuració de la xarxa comercial al conjunt de l’estat espanyol després de l’entrada de Henkell com a accionista majoritari amb l'objectiu "d'optimitzar els recursos", segons han explicat fonts de la companyia a l'ACN. En aquest sentit, l’empresa líder del sector del cava ha decidit tancar la seu comercials de València, l'activitat de la qual es traslladarà a Catalunya, així com les de Galicia i La Rioja, que es traslladaran a Madrid. La mesura afecta set treballadors, però segons ha explicat Freixenet, el trasllat de l'activitat comercial "no comportarà cap retallada ni acomiadament". El pla preveu estar culminat durant el primer trimestre de 2019. En relació a l'afectació laboral, els representants dels treballadors de Freixenet han confirmat que “no s’estan patint situacions traumàtiques”. Segons el comitè d’empresa, tots els treballadors afectats pel tancament de centres han arribat a acords individuals per als trasllats, acomiadaments o jubilacions anticipades.

Summary: Freixenet tanca tres seus comercials a l'estat espanyol i reagrupa l'activitat als centres de Catalunya i Madrid


El director dels serveis territorials d’Educació a Girona, Martí Fonalleras, ha descartat mantenir les dues línies de P3 a l’escola Gaziel de Sant Feliu de Guíxols (Baix Empordà) si no creix el nombre de matrícules. Fonalleras va visitar aquest dissabte les famílies de la tancada per poder reunir-se i escoltar els motius que han portat a l’AMPA a organitzar aquesta protesta. Davant de la petició de mantenir les dues classes de P3, el representat del Departament d’Educació ha recordat que tan sols hi ha set famílies que es quedarien fora de l’escola i per això no serien prou alumnes com per crear una segona classe. De tota manera, Fonalleras ha remarcat que si el dia abans de començar el curs escolar les matrícules haguessin incrementat, mantindran les dues línies. L’escola Gaziel de Sant Feliu de Guíxols (Baix Empordà) es quedarà amb un sol grup de P3 si no hi ha més matrícules de nous alumnes. Així ho ha confirmat el director dels serveis territorials d’Educació a les comarques gironines, Martí Fonalleras, després que aquest dissabte visités la tancada indefinida que han organitzat les famílies de l’AMPA de l’escola. Fonalleras va visitar-los per reunir-se i escoltar quins eren els motius de la mobilització que va arrencar ara fa deu dies. Tot i això, el director dels serveis territorials va recordar als pares i mares que amb les ràtios actuals no es podien mantenir les dues línies de P3 perquè a Sant Feliu de Guíxols tan sols s’han registrat unes 200 preinscripcions. Això comporta que tots els alumnes que el curs vinent han de començar l’escolarització obligatòria a Sant Feliu es poden repartir en nou grups diferents En total quedaria una ràtio mitjana de 22 alumnes per aula. Per aquest motiu, Fonalleras manté que es tracta d’unes ràtios molt ajustades i que en d’altres municipis de la demarcació són més elevades. Per això volen dedicar més esforços econòmics a resoldre-les. De fet, la situació de Sant Feliu de Guíxols és similar a la de Banyoles, en què compten amb gairebé els mateixos alumnes preinscrits. A la capital del Pla de l’Estany repartiran els alumnes en nou grups de P3, el mateix número de grups que tindrà Sant Feliu si s’elimina la segona línia de l’escola Gaziel. Tot i així, si res no canvia, hi haurà set famílies que no podran matricular el seu fill en aquesta escola de Sant Feliu. Totes elles seran repartides en la resta d’escoles públiques del mateix municipi. De tota manera, si entre les preinscripcions i el dia de l’inici de curs hi hagués suficients matrícules en aquest centre com per tenir un segon grup, el portaveu d’Educació ha afirmat que recuperarien les dues línies. Els pares mantenen la mobilització Tot i la resposta del Departament a la seva petició, les famílies que participen en la tancada han optat per seguir amb la seva protesta. El president de l’AMPA, Daniel Puntunet, ha detallat que els pares i mares volen seguir amb la tancada, com a mínim, fins aquest dimecres 12. Es preveu que aquest dia es coneguin les adjudicacions de les places definitives dels alumnes. Una vegada s’hagi fet pública aquesta informació, els pares decidiran si allargar la tancada o no. La mobilització va començar el divendres 31 de maig, quan un centenar de persones van anar fins a l'escola Gaziel per ocupar-la de forma indefinida fins que Educació no els comuniqués si tancaria el grup de P3 o no. Des d'aquell dia, els pares han organitzat tallers i activitats pels nens. Cada dia hi ha pares, mares i alumnes que es queden a dormir a l'escola. Puntunet ha explicat que la nit amb menys persones dormint-hi eren una quinzena. L'objectiu de l'AMPA és mantenir una "agenda viva" d'activitats per entretenir la mainada. Quan comença l'horari lectiu, els pares ho recullen tot i marxen del centre per tal que les classes es puguin desenvolupar amb normalitat. A la tarda, tornen a l'escola per convertir el centre en una casa provisional.

Summary: Educació descarta mantenir dues línies de P3 a l’escola Gaziel si no augmenten les matrícules


L'Ajuntament de Barcelona continua la restricció en l'accés de grups als mercats més turístics de la ciutat per garantir-hi el correcte desenvolupament de l'activitat comercial. A partir d'aquest divendres i fins al 30 d'octubre, els divendres i dissabtes es prohibirà l'accés al Mercat de Sant Antoni a grups de més de 15 persones que vagin amb una o més persones que actuïn de guia. També s'obligarà a abandonar el recinte a les persones que causin molèsties en la convivència a l'espai, tal com es fa ja al Mercat de Santa Caterina. Aquesta mesura s'aplicarà a partir d'ara també al Mercat de la Boqueria, on ja s'aplica la prohibició d'accés a grups de més de 15 persones.  El decret d'alcaldia que regula l'entrada al mercat especifica que seran els serveis de vigilància els encarregats de detectar la presència de grups, informar de les prohibicions i de fer fora les persones que no respectin les normes establertes.  Així, els agents de seguretat, que estaran identificats amb una placa, podran fer fora aquells grups de menys de 15 persones que causin aglomeracions que no permetin el correcte desenvolupament de les tasques comercials al mercat.  Els vigilants també podran fer fora, de forma individual o en grup, les persones que toquin o manipulin aliments o productes exposats per fer fotografies, estiguin menjant o bevent en llocs no autoritzats o que produeixin soroll que impedeixi el bon funcionament del mercat.   Mesures amb efecte dissuasiu  El regidor de Comerç i Mercats, Agustí Colom, ha explicat que aquestes mesures, que ja s'apliquen al Mercat de Santa Caterina, han mostrat tenir un efecte dissuasiu, cosa que ha permès mantenir la convivència a l'espai.  Després de l'obertura del Mercat de Sant Antoni, Colom ha dit que els paradistes han notat una major afluència de turistes i que és per aquest motiu que hi ha aplicat les restriccions en l'accés, que també les demanaven els comerciants del Mercat de la Boqueria.

Summary: L'Ajuntament restringeix l'accés a grups al Mercat de Sant Antoni i endureix les limitacions al Mercat de la Boqueria


Amical Mauthausen valorat positivament la tramitació del projecte de llei de memòria democràtica però ha reclamat un calendari "realista" i recursos per poder aplicar-la. En un comunicat, han celebrat que el projecte incorpora moltes de les seves reivindicacions i recomanacions d'organismes internacionals.  Ha valorat que el projecte és especialment oportú en un moment en que les forces polítiques conservadores i d'extrema dreta "qüestionen i atempten contra els tímids avenços que s'han fet en memòria democràtica i en la dignificació de les víctimes del franquisme". Tot i això, ha afirmat que hi ha "algunes indefinicions i oblits" que insten a millorar en la tramitació parlamentària.  Entre aquests, demana que se substitueixi el terme 'exili' per 'l'exili, la resistència fora d'Espanya i la deportació espanyola als camps de concentració nazis'. També recomana canviar el terme Guerra Civil per 'Guerra d'Espanya 1936-1939' i creu que la llei hauria d'incorporar l'anul·lació total o parcial de la llei d'amnistia del 1977, la modificació de l'article 578 del codi penal perquè inclogui el reconeixement jurídic de les víctimes del franquisme i senyalar al preàmbul a la Segona República "com a únic antecedent històric de l'actual democràcia". D'altra banda, ha apuntat que cal un reglament de la llei que inclogui el seu desenvolupament en forma i temps i la dotació pressupostària suficient per permetre la seva implementació en un calendari "realista".

Summary: Amical Mauthausen valora positivament l'avantprojecte de Llei de memòria democràtica però reclama calendari i recursos


El Parlament ha validat aquest dimecres el decret llei 6/2018 del 13 de novembre que suprimeix els tipus reduïts de l'impost d'actes jurídics documentats aplicables a la signatura dels préstecs hipotecaris. El decret ha tirat endavant amb els vots a favor de JxCat i ERC i l'abstenció de Cs, PSC, CatECP, PP i CUP. El 2001, el Govern va aplicar reduccions a aquest impost en determinats supòsits i ara amb les sentències del Tribunal Suprem i el canvi normatiu del govern espanyol, que han resolt que els bancs han de pagar aquest impost enlloc dels clients, el nou decret llei suprimeix aquesta reducció. D’aquesta manera, tots aquells documents que formalitzin l’atorgament de préstecs o crèdits hipotecaris estaran subjectes al tipus general del gravamen, que és de l’1,5%, a càrrec de les entitats financeres.  L'oposició s'absté i facilita la validació  Ciutadans ha anunciat que facilitaria l'aprovació del decret amb l'abstenció perquè "té sentit" i ha celebrat que es contempli que els diners que la Generalitat rebrà de forma addicional es dediquin a polítiques d'accés a l'habitatge per col·lectius de persones joves i gent gran. La diputada socialista Alicia Romero ha celebrat la "feina ràpida i ben feta" del vicepresident Aragonès amb el decret i ha proposat que els ingressos que la Generalitat tindrà de forma complementària, d'uns 16 MEUR, es destinin a reduir les taxes universitàries.  Per la seva banda, el diputat de CatECP David Cid ha instat el Govern a vetllar perquè les entitats financeres no repercuteixin els diners de l'import als clients, tot i la modificació. De fet, ha anat més enllà i ha apostat per incrementar l'impost a la banca en mig punt perquè, segons ha dit, "es podrien recaptar 76 MEUR addicionals".  La CUP també s'ha abstingut en la votació en considerar que és un impost que "mai hauria hagut d'existir" perquè hauria de ser la banca "qui el pagués".   El PPC també ha dit que s'abstindrien i ha lamentat que Catalunya "sigui la comunitat amb menys competitivitat fiscal en relació a la resta" i ha instat a fer una reflexió més "àmplia" i "profunda" de la fiscalitat. ERC, a través del diputat Lluís Salvador, ha dit que comparteixen el repte davant del "risc" que l'impost sigui repercutit als clients i que tots hauran de "conjurar-se per evitar-ho". També ha respost al PPC i ha recordat que els estats europeus més avançats tenen una pressió fiscal alta. En nom de JxCat, Eusebi Campdepadrós, ha assegurat que la modificació ve derivada pels canvis "sobtats de criteri" per part del Tribunal Suprem i ha dit que demostra el "control" del Suprem per part dels òrgans polítics.

Summary: El Parlament valida el decret que suprimeix els tipus reduïts de l'impost de les hipoteques


El president de Societat Civil Catalana (SCC), Fernando Sánchez Costa, ha emplaçat aquest divendres les institucions catalanes a "no jugar amb poc" i els ha recordat les "conseqüències" de "saltar-se la llei i el marc constitucionals aprovat per a tots". En una atenció als mitjans després que el ple del Parlament hagi aprovat una proposta de resolució sobre la desobediència, Sánchez Costa ha dit que els fets de la tardor de 2017 no es poden repetir perquè van ser "desastrosos". Ha constatat que Catalunya viu un "nou clima insurreccional" i ha demanat als partits constitucionalistes, Cs, PSC i PPC, que tot i la campanya electoral del 10-N estiguin "units" davant un moment polític tant "delicat" i "complicat". L'entitat ha presentat una denúncia davant la Junta Electoral Central (JEC) per instar l'Ajuntament de Barcelona a retirar "immediatament" el llaç groc que tenen penjat al balcó del consistori, per coincidir en període electoral. Sánchez Costa ha afirmat que és imprescindible que l'Ajuntament de Barcelona retiri el llaç groc perquè és "un símbol d'una part que no representa a tothom" i més després que els Comuns s'hagin "alineat" aquest dijous amb els independentistes al Parlament. També s'ha referit al llaç groc que penja del Palau de la Generalitat i ha demanat al cap del Govern que compleixi les resolucions judicials i el retiri.    El dirigent de l'entitat constitucionalista ha expressat "efecte" i "orgull" per la feina feta per la Guàrdia Civil i els ha demanat que sempre siguin a Catalunya "defensant l'Estat de dret, els drets i les llibertats de tots els catalans". Ha dit que els independentistes estant creant una màquina de fabricar "efecte" i "simpatia" per la Guàrdia Civil a tot Catalunya i Espanya. Respecte la darrera sessió del debat de Política General d'aquest dijous, Sánchez Costa ha reconegut el "treball incansable" dels diputats de formacions constitucionalistes per defensar els drets i llibertats i "plantar cara" als que volen portar el país a una via unilateral i "trencar" amb el marc de convivència democràtica. Després de dir que una part de l'independentisme vol portar el país de nou a la "insurrecció", ha garantit que SCC hi serà per "plantar cara", de forma "ferma" i donant veu a tothom.  També s'ha mostrat especialment crític amb els diputats independentistes i el president de la Generalitat, Quim Torra, que aquest dijous van fer crits de llibertat pels set independentistes vinculats als CDR en presó preventiva. Sánchez Costa ha criticat que els aplaudissin quan "estan acusats de delictes gravíssims com formar part d'una organització criminal de naturalesa terrorista i tinença d'explosius". "Ens sembla una vergonya que en una societat democràtica surtin a recolzar persones acusades de delites tant greus", ha dit. Per tot plegat, ha recomanat un dia més que la Generalitat torni a l'"imperi de la llei", a la legalitat constitucional. S'ha mostrat preocupat que als carrers del país s'hagi passat d'un clima seré fins ara a un de "insurreccional".  Ha recordat que a principis d'octubre l'entitat commemorà la manifestació constitucionalista de 2017 i que, en funció de com vagin els esdeveniments polítics, podrien convertir l'acte en una gran manifestació.

Summary: Societat Civil emplaça les institucions catalanes a "no jugar amb foc" i a tornar al "camí del marc constitucional"


Experts d’arreu de l’Estat es reuneixen a Tarragona amb el compromís d’incrementar la vacunació de la grip entre els sanitaris ACN Tarragona.-Experts en infermeria d’arreu de l’Estat han reclamat que des del Ministeri de Sanitat i les comunitats autònomes s’agilitzin els tràmits perquè puguin prescriure vacunes als pacients. Això permetria, segons han afirmat, millorar l’atenció i facilitar-ne l’aplicació a les persones que ho necessitin. La petició l’han feta des de Tarragona, que acull aquest divendres i dissabte el II Congrés Nacional d’Infermeria i Vacunes. Entre el col·lectiu també hi ha el compromís d’incrementar el percentatge de vacunació de la grip entre el personal que treballa en centres mèdics, per tal de donar exemple i prevenir contagis als pacients. Actualment tan sols es vacuna el 35% del personal sanitari de l’Estat, un 23% en el cas de Catalunya segons dades del Departament de Salut, mentre que l’OMS i la Unió Europea reclamen que la xifra s’elevi fins al 75%.

Summary: Els infermers reclamen agilitzar els tràmits perquè puguin prescriure vacunes i productes associats


El portaveu d’ERC al Congrés, Joan Tardà, ha assegurat aquest dimecres que l’aprovació de les conclusions de la comissió d'estudi del procés constituent per part del Parlament “podria ser el catalitzador que acceleri un procés de convergència d’unes forces que tenen molt clar que mai reconeixeran Catalunya com a nació”. “La unilateralitat que s’ha evidenciat avui al Parlament neix de la incomprensió, la intolerància i la capacitat nul·la de les forces polítiques espanyoles per assumir la democràcia”, ha lamentat Tardà. El portaveu d’ERC ha admès que les institucions catalanes sempre han apostat per una entesa amb els partits espanyols però ha lamentat que “ni el PSOE ni el PP han entès mai que cal respectar la voluntat democràtica de la ciutadania de Catalunya”. Joan Tardà ha comparegut aquest dimecres al Congrés del Diputats per presentar els integrants del grup d’Esquerra republicana de Catalunya a la cambra baixa. Ho ha fet a la sala de premsa del parlament espanyol on ha recordat els motius pels quals els republicans no han participat en la roda de contactes de les diferents formacions amb representació parlamentària amb Felip VI.  Preguntat per la investidura, Tardà ha explicat que Esquerra no participarà en el “sainet” en què s’està convertint tot aquest procés per “la incapacitat dels polítics espanyols a posar-se d’acord”. Ha acusat Mariano Rajoy de fer xantatge a la resta de partits amenaçant-los amb què que si no li donen suport es veuran abocats a unes noves eleccions i ha lamentat que l’esquerra espanyola sigui incapaç de plantejar una alternativa. Malgrat tot, Tardà ha lamentat que els partits espanyol només siguin capaços de posar-se d’acord en “negar el dret a decidir de Catalunya” i per aquest motiu ha assenyalat que la decisió adoptada aquest dimecres pel Parlament podria accelerar “un procés de convergència de les forces polítiques espanyoles en una investidura ja que totes elles, a excepció de Podem, “tenen molt clar que mai reconeixeran Catalunya com a nació”. Davant la possibilitat que es pugui erigir una alternativa d’esquerres, Tardà ha expressat la seva convicció que les forces independentistes amb representació al parlament espanyol defensaran una posició conjunta. El portaveu d’ERC ha supeditat un sí a la investidura d’un candidat d’esquerres al diàleg immediat sobre les lleis “més reaccionàries i regressives” del PP que han dinamitat l’estat del benestar, a la implementació de polítiques socialdemòcrates i a l’autorització d’un referèndum a l’escocesa amb una pregunta binària en el termini d’un any.

Summary: ERC creu que la decisió del Parlament podria accelerar una entesa entre les forces espanyoles per a una investidura


Una de les empreses que optava al concurs per fer les urnes per al referèndum de l'1 d'octubre va ser visitada per la Guàrdia Civil com a mesura de pressió perquè desistissin. El Govern ho ha explicat aquest dimarts en el marc de la reunió entre Junts pel Sí, la CUP i les entitats sobiranistes que s'ha fet al Palau de la Generalitat després de l'anunci que el concurs havia quedat desert, segons ha avançat TV3 citant fonts presents a la trobada i ha confirmat l'ACN.  També segons el canal de televisió, durant la reunió s'ha explicat que les altres empreses que pretenien formar una UTE per participar al concurs, no ho han pogut fer perquè no han trobat cap notari que s'hagi prestat a tramitar-la.

Summary: Una de les empreses que optava al concurs de les urnes hauria estat visitada per la Guàrdia Civil


Igualada Som-hi ERC i Poble Actiu es decantaran pel "treball conjunt" des de l'oposició ACN Igualada.-Les reunions entre Igualada Som-hi (PSC - Comuns - Igualada Oberta), ERC i Poble Actiu per presentar una candidatura conjunta i evitar que Marc Castells (Junts per Igualada) assumeixi l'alcaldia no han arribat a l'acord. Segons ha manifestat Igualada Som-hi, a través d'un comunicat, no han estat suficients per tancar un acord de govern. No obstant això, afegeixen que sí que han servit per "establir ponts i emplaçar-se a un treball conjunt davant el govern conservador i en minoria de Marc Castells". Tot i no arribar a l'acord, des d'Igualada Som-hi apunten al fet que les coincidències entre les tres formacions les "esperonen" a continuar apropant posicions i fer un treball conjunt en defensa dels drets socials bàsics i fer avançar la ciutat des de l'esquerra durant el proper mandat.

Summary: L'esquerra d'Igualada no tanca un acord per a arrabassar l'alcaldia a Castells


Els partits de l’oposició- Cs, PPC, PSC i CSQP- no participaran de la ponència que s’encarregarà de la reforma del reglament del Parlament que només comptarà amb tres representants. Jordi Turull i Roger Torrent de JxSí i la diputada Anna Gabriel per part de la CUP. La plantada de l’oposició davant una reforma que es podria utilitzar per fer una tramitació exprés de la desconnexió ha desencadenat en una picabaralla sobre els drets i deures dels diputats en el marc de la comissió del reglament. El president de JxSí, Jordi Turull, ha demanat a la mesa de la comissió que miri si el reglament preveu sancions en cas que els grups no participin en una ponència conjunta i ha denunciat “deixadesa de funcions” dels diputats. Una expressió que ha provocat les crítiques especialment de C’s i PSC.  CSQP i PPC han demanat a JxSí que reconsideri la seva decisió d’impulsar una ponència conjunta per redactar la reforma del reglament amb l’argument que no serà “conjunta” tenint en compte que només estarà formada per representants de JxSí i la CUP. El portaveu de CSQP, Joan Coscubiela, ha defensat la importància del reglament pel Parlament i ha denunciat que “no es poden canviar les regles del joc a la meitat del partit”. El president del grup de JxSí, Jordi Turull, ha rebutjat la petició de CSQP i PPC i ha mantingut que la reforma es faci a través d’una ponència conjunta, recordant que és un mecanisme que estableix el mateix reglament del Parlament. Turull ha replicat Coscubiela assegurant que qui ha canviat les regles del joc no és JxSí, “sinó el govern espanyol, el TC i la fiscalia”.   “Volem ser conseqüents amb els nostres compromisos amb els ciutadans i el TC i fiscalia ens  impedeixen treballar i debatre sobre allò que ens vam comprometre”, ha afegit. Turull també s’ha dirigit a la mesa per preguntar si el reglament del Parlament estableix un règim sancionador per als grups que no participen de les ponències conjuntes i ha denunciat que aquesta actitud suposa una “deixadesa de les seves funcions com a diputats” tot assegurant que la seva obligació és assistir-hi. Aquesta suggeriment de Turull a la mesa ha aixecat les crítiques dels partits de l’oposició. El diputat de Cs José María Espejo-Saavedra ha considerat “tremendo i escandalós” que  JxSí “ demani que s’apliquin sancions”. I el diputat del PSC David Pérez ha afegit que voler sancionar a l’oposició “dona una idea per on alguns volen portar aquest país”. “Turull, fa por”, ha afegit el diputat socialista. A més, Pérez ha constat que “una ponència conjunta de tres membres no és una ponència conjunta”. Per la seva banda, tant Cs com el PPC han afirmat que estudiaran emprendre les accions necessàries per demanar empara pel que consideren una vulneració del dret dels diputats, de la mateixa manera que ja van fer amb les ponències conjuntes sobre les lleis de desconnexió.  Davant d’aquest anunci, Turull ha defensat que el debat en ponència conjunta és el procediment que estableix el reglament del Parlament i ha replicat a Cs i PPC que els drets vulnerats són els dels diputats de JxSí i la CUP que “no poden parlar ni debatre sobre un mandat dels ciutadans”. Segons Turull, vulnerar els drets és presentar una querella contra la presidenta del Parlament, Carme Forcadell, o excloure el membre de la Mesa Joan Josep Nuet d’una querella per no ser independentista i ha refermat que el seu grup utilitzarà tots els mecanismes “legals i democràtics” per tirar endavant el mandat ciutadà.   Enmig del debat sobre els drets i deures dels diputats, la presidenta del grup de la CUP, Mireia Boya, ha fet una crida a “deixar de polititzar qüestions que encara no s’ha demostrat cap a on aniran” i ha assegurat no entendre el debat. Boya ha afegit que “ningú a posat la pistola al cap de la CUP” perquè participin de la reforma del reglament i ha defensat que és una “oportunitat” per millorar el funcionament de la cambra catalana. Per la seva banda, Coscubiela ha volgut intervenir en el debat sobre deures dels diputats per defensar que els diputats tenen el dret però no l’obligació de formar part d’una ponència conjunta. “Algú aquí no va aprofitat bé els estudis de dret”, ha etzibat. Després de la picabaralla, la presidenta del Parlament, Carme Forcadell, ha pres la paraula i amb un to contundent ha assegurat que no permet que es qüestioni la funció de la Mesa del Parlament. “Estem fent les coses bé d’acord amb la legalitat i el reglament. Aquesta ponència està constituïda d’acord amb el reglament de la cambra i hi ha un informe dels serveis jurídics que ho avala”, ha afirmat.

Summary: La plantada de l’oposició en la reforma del reglament desencadena una picabaralla sobre els drets i deures dels diputats


El xef Jordi Cruz, amb tres estrelles Michelin, és el director gastronòmic dels dos restaurants on s'uniran la cuina tradicional amb l'avantguarda  ACN Sant Julià de Ramis.-L'antic castell fortí de Sant Julià de Ramis (Gironès) obrirà portes a mitjans de juny convertit en La Fortalesa, un projecte museístic i hoteler que neix de la mà de l'empresa familiar barcelonina D'OR Joiers. Des que l'any 2002 van comprar aquest edifici, declarat BCIN, han invertit 14 milions d'euros (MEUR) per adequar l'espai. D'una banda, compta amb el D'Or Museum, un museu de joiera i art de prop de 6.000 metres quadrats repartits en tres plantes on es vol "dignificar" la feina dels artesans a Catalunya i donar a conèixer el "món complex" de les joies i les pedres precioses, segons ha explicat el seu impulsor, Ramón López. De l'altra, inclou el Sants Metges Hotel de cinc estrelles amb quinze habitacions, una zona d'spa i piscina i un heliport. Al capdavant de l'oferta gastronòmica dels dos restaurants (museu i hotel) hi ha el xef Jordi Cruz, amb tres estrelles Michelin, on fusionarà la cuina tradicional amb accent gironí amb l'avantguarda. Amb la posada en marxa de l'activitat es contractaran unes seixanta persones.

Summary: El museu de joies i el projecte hoteler La Fortalesa a Sant Julià de Ramis obrirà el juny amb una inversió de 14 MEUR


Illa proposa que Torrent desconvoqui la sessió per iniciativa pròpia, que hi hagi un candidat alternatiu o que el líder de JxCAT comparegui amb prèvia autorització del jutge  ACN Barcelona.-El PSC ha assegurat que si aquest dimarts "no hi ha hagut cap canvi" de cara a la sessió d'investidura sol·licitaran formalment al president del Parlament, Roger Torrent, que suspengui el ple i que obri una ronda de consultes amb el representants dels grups parlamentaris. I els canvis que es podrien produir abans d'aquest dimarts són, a parer dels socialistes, que Torrent desconvoqui la sessió per iniciativa pròpia, que hi hagi un nou candidat aquest dimarts o que Carles Puigdemont comparegui presencialment a la cambra amb prèvia autorització del jutge Pablo Llarena. El secretari d'Organització dels socialistes, Salvador Illa, entén que començaria a córrer el termini  de dos mesos per a una nova sessió d'investidura. És en aquest context que Illa ha demanat a JxCAT i el PDeCAT que "deixin de pressionar" ERC i Torrent per tal que "se salti la legalitat".

Summary: El PSC demanarà dimarts la suspensió del ple si es manté la investidura a distància de Puigdemont


Doctor Music ha anunciat que els reajustos en la producció permetran posar a la venda un nombre limitat d'entrades per al concert que Bruce Springsteen and The E Street Band oferirà al Camp Nou aquest dissabte. Les taquilles, situades a l'accés 15 de l'estadi, obriran a les 10h exclusivament per aquesta finalitat. La productora posarà a la disposició dels fans localitats de pista a un preu de 80 euros i de graderia, d'entre 98 i 115 euros. Doctor Music també ha demanat que el públic es desplaci fins al Camp Nou amb antel·lació per evitar cues excessivament llargues en els exhaustius controls que es faran a l'accés.

Summary: Noves entrades pel concert de Bruce Springsteen aquest dissabte al Camp Nou


El secretari general de Treball, Josep Ginesta, ha avisat que les dades d'atur registrat del mes d'agost "confirmen els senyals d'alerta" que ja es podien percebre el mes anterior. "Els auguris es van confirmant, aquesta tendència a l'alentiment de l'economia", ha afirmat Ginesta en una atenció als mitjans aquest dimarts. El secretari general de Treball ha lamentat l'increment intermensual "extraordinari" de l'atur, d'un 3,5% en relació al juliol, el més alt des del 2009. També ha apuntat que "l'empitjorament" de les dades de contractació és una mostra "evident" que hi ha una "pèrdua de dinamisme del mercat de treball". Ginesta ha alertat que l'últim tram de l'any "pot generar moltes dificultats" en l'àmbit laboral i Catalunya pot tenir "moltes dificultats per mantenir llocs de treball". El secretari general de Treball ha avisat que la repetició d'eleccions a l'Estat "podria accentuar" els "senyals d'alerta" del mercat laboral. "Ens obliga a pensar de cara a les pròximes setmanes i mesos, a anar prenent mesures i anar planificant com hi donem resposta com a país", ha dit Ginesta, sobre les actuacions que caldria fer per reduir l'atur. El secretari general de Treball ha dit que "cal trobar les millors maneres des de la concertació social" encara que la Generalitat tingui "mancances" competencials en l'àmbit del mercat de treball. "Hauríem de buscar fer aflorar espais d'economia submergida", ha dit, i ha insistit que cal "eradicar la xacra de l'empresari que decideix fer competitiu el seu negoci a base de tenallar els drets de les persones". També ha afirmat que des de la concertació social caldria construir "espais de promoció econòmica" en col·laboració amb administracions locals, sindicats i patronals i seguir desenvolupant el Pacte Nacional per a la Indústria.     A banda, Ginesta també ha reiterat que cal que l'executiu espanyol reverteixi la reforma laboral per recuperar els instruments de negociació col·lectiva i recuperar drets laborals. Alentiment de l'economia Ginesta ha atribuït l'augment de l'atur aquest mes d'agost a l'impacte de les "incerteses de l'economia mundial", que comença a donar senyals d'alentiment a països com Alemanya, així com l'impacte de la incertesa sobre el Brexit "en una economia tan oberta a l'exterior com és la catalana". El secretari general de Treball ha dit que les dades de contractació laboral, que s'ha reduït un 6,46% interanual a l'agost, són una mostra de "l'alentiment de la recuperació econòmica i de l'activitat en general". "Menys contractació, menys vigor i pèrdua de dinamisme de la nostra economia", ha conclòs. A més, Ginesta ha apuntat que hi ha una "doble tenalla en termes de contractació" perquè es generen menys llocs de treball i els que es creen són de baixa qualitat, ja que aquest agost ha augmentat la contractació temporal mentre que ha disminuït la indefinida.  Investidura a l'Estat A banda, Ginesta també ha afirmat que "les incerteses" pel fet que hi hagi un govern espanyol en funcions i encara no hi hagi acord per a la investidura generen un "impacte directe en la presa de decisions per part de les empreses" i té "una derivada claríssima en el mercat de treball i en aquest alentiment de la creació d'ocupació". Ginesta ha alertat que una "no investidura afecta el mercat de treball" perquè anar a noves eleccions genera "incerteses" i té "impacte en el dinamisme econòmic". "El que vol l'economia són decisions valentes, governs no en funcions sinó governs ferms, governs amb consensos que siguin capaços de trobar acords amb tothom i que siguin capaços de tirar endavant els reptes dels països", ha apuntat. "Una convocatòria d'eleccions seria una molt mala notícia en l'últim tram de l'any i és evident que tindria una derivada en el mercat de treball", ha remarcat.

Summary: El Govern creu que l'atur de l'agost "confirma els senyals d'alerta" i augura "moltes dificultats" l'últim tram de l'any


Els Mossos d’Esquadra van detenir dissabte un veí d’Amposta de 38 anys com a presumpte autor d’un delicte de robatori amb violència i intimidació. Els fets van ocórrer a les tres de la matinada del mateix dia, quan una persona va requerir al recepcionista d’un hostal de la capital del Montsià que li obrís la porta. L’empleat va observar que l’home portava posada la caputxa de la dessuadora i va decidir no obrir-lo, atès que no li donava fiabilitat. Al cap de poca estona, l’empleat es va veure sorprès pel mateix home, que havia accedit a l’interior de l’establiment forçant una finestra, i el va amenaçar amb un ganivet per tal que li obrís la caixa registradora. L’assaltant es va endur els diners de la caixa i va deixar el recepcionista lligat a una cadira. Després, li va sostreure el mòbil i les claus del seu cotxe, i tot seguit va fugir del lloc.  El recepcionista va aconseguir deslligar-se i ràpidament va avisar als propietaris de l’establiment i a la policia. Immediatament els Mossos van iniciar un dispositiu de recerca per tal de poder localitzar a l’autor dels fets. Als voltants de les sis del matí, un mosso que es trobava fora de servei va comunicar que acabava de veure, caminant pel voral de la carretera C-12 al seu pas per Amposta, un home que físicament podria correspondre amb l’autor del robatori violent.      Gracies a la informació facilitada, l’home va ser localitzat i interceptat per una patrulla, la qual va comprovar que es tractava de l’autor del robatori i va procedir a la seva detenció. Diumenge, l’arrestat va ser posat a disposició del jutjat de guàrdia d’Amposta, que en va decretar el seu ingrés a presó.

Summary: Ingressa a presó per atracar un hostal d’Amposta amb un ganivet i lligar un treballador a una cadira


El curs vinent, els estudiants universitaris que vulguin cursar algun dels 18 màsters professionalitzadors com ara els d’advocacia, enginyeries, psicologia general sanitària o formació del professorat, podran beneficiar-se de les beques  equitat que ja funcionen en els preus universitaris dels graus. El Consell Interuniversitari de Catalunya (CIC) ha aprovat aquest dijous el decret de preus per al curs 2017-2018 a través del qual s’estableix que els alumnes gaudiran de descomptes d’entre un 5 i un 25% del preu total. Ho ha explicat aquest dijous el conseller d’Economia i Coneixement, Jordi Baiget, que ha destacat que se seguirà aprofundint en aquest sistema de cara a propers cursos.

Summary: Les beques equitat s’implanten als màsters habilitants amb descomptes d’entre el 5 i el 25%


El Conselh Generau d'Aran, en col·laboració amb l'Associació Cultural DiversiaWorld, impulsarà un nou portal d'internet d'autoaprenentatage de l'aranès al qual es pot accedir a través de l'adreça www.aranes.club. El 2016 DiversiaWorld, va posar en marxa una plataforma d'e-learning o aprenentatge en línia i divulgació de l'occità-aranès on actualment s'ofereix online el Nivèu A1 i A2, que correspon al Nivèu A1 oficial del Conselh Generau d'Aran. L'acord de col·laboració entre ambdues parts permetrà implementar en aquest nou portal també els cursos de Nivèu B1 i B2. Els alumnes que cursin aquestes formacions de l'aranès obtindran un certificat que els possibilitarà accedir als exàmens presencials per obtenir les titulacions oficials del Conselh Generau d'Aran. Una de les novetats importants és que els examinadors del Conselh es desplaçaran fora de la Val d'Aran i de Barcelona perquè els alumnes puguin fer els exàmens presencials en els seus llocs de residència. L'any 2016 l'Associació Cultural DiversiaWorld, va posar en marxa una plataforma d'e-learning o aprenentatge en línia i divulgació de l'occità-aranès amb la finalitat d'oferir un espai per aprendre l'aranès online, oferint un espai d'aprenentatge interactiu, fàcil i complet, que permet aprendre al ritme de cadascú, a través d'unitats teòriques, unitats de reforç, unitats de síntesi i d'altres d'expressió oral i d'expressió escrita, complementades amb exercicis interactius i exercicis de reforç, sempre amb l'acompanyament personalitzat i el seguiment de tutors. Actualment s'ofereix online el Nivèu A1 i A2, que correspon al Nivèu A1 oficial del Conselh Generau d'Aran. L'acord de col·laboració amb el Conselh permetrà implementar en aquest nou portal els cursos de Nivèu B1 i B2.  Els alumnes que cursin aquestes formacions de l'aranès obtindran un certificat que els possibilitarà accedir als exàmens presencials per obtenir les titulacions oficials del Conselh Generau d’Aran. Una de les novetats importants és que els examinadors del Conselh, es desplaçaran fora de la Val d'Aran i de Barcelona perquè els alumnes puguin fer els exàmens presencials en els seus llocs de residència. D'altra banda, els més petits i qualsevol usuari que ho desitgi també podrà gaudir de la versió interactiva del conte 'El Petit Princep' ('Eth Petit Prince'), amb tot un seguit de material addicional com les conjugacions dels verbs o la pronunciació de les paraules.

Summary: El Conselh Generau d'Aran posarà en marxa un portal d'autoaprenentatge de l'aranès


El president de la Generalitat, Carles Puigdemont, ha assegurat aquest dimecres a la tarda, durant la inauguració de la jornada anual de l’Observatori Dona, Empresa i Economia (ODEE), que les polítiques d’igualtat de gènere “no són una política pública més, sinó una prioritat de país”. La jornada, que enguany arriba a la seva vuitena edició, està dedicada als reptes i compromisos per a la igualtat de gènere, per assolir l'objectiu 5 de l'agenda 2030 de les Nacions Unides que marca que aquell any el 50% dels llocs de decisió hauran d'estar ocupats per dones. Durant l’acte, que ha tingut lloc al CaixaForum de Barcelona, Puigdemont ha subratllat la necessitat de “fer un país nou” que només es pot construir amb èxit, segons ha dit, “sumant tots els seus talents” i, per això, “Catalunya no pot, ni vol, renunciar al potencial que aporta més de la meitat de la seva població”. “Ni es pot permetre la immoralitat de mantenir aquesta desigualtat”, ha reblat. El cap del Govern ha fet un reconeixement a l’indicador d’igualtat de gènere que presenta durant la jornada l’ODEE i que n’agrega 22 parcials per construir, per primera vegada, un de global per a Catalunya, que, a més, permet veure l’evolució en els darrers anys. “Aquest indicador ens serveix de guia per saber on som, on ens hem d’esforçar més, i ens crida a fer un treball conjunt per decidir on volem ser”, ha assenyalat Puigdemont. El president ha felicitat l’ODEE perquè els pròxims dies presentarà aquest indicador davant l’ONU. “Un bon exemple que aquesta no és només una prioritat del Govern, aquesta és una prioritat del país”, ha insistit Puigdemont, que s’ha mostrat convençut que “entre tots aconseguirem fer un nou país amb els nous paràmetres de modernitat i compromís social que exigeix qualsevol país que es vulgui dir civilitzat”.   Més titulades universitàries i menys fracàs escolar   El president ha recordat que el 2016 es va tancar amb una taxa d’atur femenina 2,3 punts per sobre de la masculina, amb una taxa d’ocupació 10 punts per sota de la masculina i sous més baixos i ha contraposat aquestes dades amb les de formació, àmbit en què “les noies tenen una taxa de fracàs molt menor que els nois”. També ha afegit que la quantitat de dones titulades a les universitats és “molt superior” a la d’homes i ha lamentat que “els bons resultats obtinguts per les noies a l’escola no es trasllada al capdamunt de les posicions directives de les empreses”.  Puigdemont ha detallat que per assolir els objectius de paritat en els consells d’administració de les grans empreses a Catalunya s’hi haurien d’incorporar 865 dones. “Això té un impacte en la nostra competitivitat”, ha assegurat Puigdemont, que ha puntualitzat que els estudis diuen que els equips que compten amb homes i també amb dones “són més flexibles, tenen més visió de futur, fomenten més la creativitat i són més estables econòmicament”.   Després d’analitzar la situació actual en aquest àmbit, el cap de l’Executiu s’ha referit als reptes de futur, entre els quals ha situat “la revolució digital que vivim, que afectarà de manera molt significativa al mercat laboral i que premia els estudis científics i tecnològics”. En aquesta línia, ha assenyalat que “Catalunya està construint un sector tecnològic de referència internacional amb més de 13.000 empreses i grans inversions de multinacionals estrangeres”, però, segons ha afegit, “només un percentatge petit dels llocs de treball creats estan ocupats per dones”. Per això, ha recordat que el Govern ha aprovat aquesta setmana el programa STEMcat, que té com a objectiu fomentar les vocacions científiques i tecnològiques entre els joves i que fa especial èmfasi en les noies.   En la inauguració de la jornada, a la qual han assistit unes 300 persones, també han intervingut el vicepresident de la Cambra de Comerç de Barcelona, Joan Francesc Pont; la presidenta i la directora de l'ODEE, Núria Lao i Anna Mercadé, respectivament, i la directora general adjunta de la Fundació Bancària ‘la Caixa’, Elisa Durán. A l’acte també han assistit la presidenta de l’Institut Català de les Dones, Teresa M. Pitarch, i el secretari general d’Empresa i Coneixement, Xavier Gibert. La cloenda de la jornada anirà a càrrec de la consellera de la Presidència i portaveu del Govern, Neus Munté.

Summary: Puigdemont assegura que les polítiques d’igualtat de gènere “no són una política més, sinó una prioritat de país”


El raper Pau Rivadulla, més conegut amb el nom artístic de Pablo Hasél, s'ha assegut aquest dimecres al banc dels acusats al jutjat penal número 3 de Lleida acusat per la fiscalia dels delictes d'obstrucció a la justícia, amenaces i maltractament d’obra. Un home que va declarar com a testimoni en un judici per una presumpta agressió d'un guàrdia urbà a un menor, en el qual l'agent va ser absolt, ha explicat que el 18 d'octubre del 2017 Hasél el va agredir amb una puntada i el va amenaçar mentre l'acusava per "fals testimoni" en el judici celebrat setmanes abans. En canvi, el raper ha declarat que aquesta persona l'estava esperant i que va ser l'home qui s'hi va encarar i que ell el va apartar amb la cama sense arribar a agredir-lo. El ministeri fiscal demana per Hasél dos anys i mig de presó i una multa de 8.000 euros pels tres delictes, mentre la defensa del raper en demana l'absolució en considerar que no han quedat provats els fets pels quals se l'acusa. Segons el testimoni, F. R. S., cap a les cinc de la tarda del 18 d'octubre del 2017 es trobava a la terrassa d’un bar del carrer Ballester de Lleida esperant que la seva filla sortís de l'escola quan Hasél, que estava passejant un gos, se li va acostar i el va agredir donant-li una puntada de peu, mentre l'acusava d'haver fet un "fals testimoni" en el judici a un agent de la Guàrdia Urbana de Lleida per una presumpta agressió a un menor, celebrat setmanes abans. L'home també ha assegurat que Hasél el va amenaçar dient-li "t'agafaré i et mataré, fill de puta". F. R. S. també ha explicat que va ser objecte d'una campanya "injusta" a través de les xarxes socials en què se l'acusava d'haver fet un "fals testimoni" en l'altre judici en què el guàrdia urbà va ser finalment absolt. En el marc d'aquesta campanya va aparèixer a les xarxes una foto seva, a més de missatges. Així mateix, ha dit que la seva furgoneta del treball també va rebre pintades, que ha atribuït a la mateixa campanya contra la seva persona. Per la seva banda, Pablo Hasél ha declarat que l'home estava esperant a la terrassa, situada a prop de casa del raper, i que va ser aquest qui s'hi va encarar per intentar agredir-lo. Hasél ha negat haver amenaçat i agredit l'home i ha reconegut que només el va apartar amb la cama en legítima defensa quan aquest el volia agredir. "Per la meva corpulència, li podia haver fet mal i no n'hi vaig fer", ha assenyalat el raper. Així mateix, ha reconegut haver participat, juntament amb altres persones, en la campanya que pretenia denunciar públicament el "fals testimoni" d'aquesta persona en el judici per suposades agressions d'un agent de la Urbana a un menor quan penjava cartells en favor del referèndum de l'1-O. Malgrat les versions contradictòries d'un i altre, la fiscalia acusa Hasél dels delictes d'obstrucció a la justícia, amenaces i maltractament d'obra pels quals li demana una pena de dos anys i mig de presó, a més de 8.000 euros de multa. Per la seva part, la defensa del raper considera que no han quedat provats els delictes pels quals se l'acusa i demana la lliure absolució de Hasél.  En cas que acabi sent condemnat en ferm, Hasél hauria d'ingressar a la presó ja que l'Audiència Nacional va acordar suspendre l'execució de la condemna de dos anys de presó que va imposar el 2014 al raper lleidatà per enaltiment del terrorisme per uns vídeos que va publicar a internet en què feia referència a ETA, Terra Lliure, els Grapo i Al-Qaeda. L'AN va establir com a condició per deixar en suspens la condemna durant tres anys que Hasél no torni a cometre algun delicte durant aquest període o sigui condemnat en ferm per algun altre delicte, ja que aleshores ingressaria automàticament a presó.  Cal recordar que l'Audiència Nacional va condemnar de nou el 2018 Hasél per enaltiment del terrorisme a dos anys i un dia de presó tot i que posteriorment li va rebaixar la pena a nou mesos i un dia i a una multa de 5.400 euros, que si no acaba pagant, haurà de sumar un altre any de presó. Ara, està pendent del recurs que va presentar al Suprem en relació amb aquella condemna. Tot i això, Hasél té altres causes obertes per les quals també podria ser condemnat.

Summary: Demanen dos anys i mig de presó a Pablo Hasél per obstrucció a la justícia, amenaces i maltractament


Les obres per reformar el pont metàl·lic de Colera (Alt Empordà) obligaran els trens a circular per via única a partir del dilluns. Això suposarà que es modifiquin els horaris de les línies R11 i RG1, que són les que arriben fins a Portbou i Cervera de la Marenda. Segons la planificació que ha fet Adif, aquesta fase de les obres durarà fins a finals d'octubre. Els treballs tenen un cost proper als 2 milions d'euros (MEUR) i permetran millorar tota l'estructura metàl·lica (que fa prop de 190 metres). A partir d'aquest dilluns, els operaris ja començaran a treballar damunt la plataforma de les vies i, per això, n'hi haurà una de les dues que es tallarà a la circulació. Un cop s'enllesteixin els treballs de plataforma, l'obra del pont de Colera entrarà en la recta final amb el reforç dels estreps i la substitució d'altres elements de recolzament. A partir d'aquest dilluns, Adif començarà una nova fase de les obres per reformar el pont metàl·lic de les vies del tren a Colera. Des del mes d'abril, els operaris han estat millorant l'estructura metàl·lica de dos dels pilars, però ara ja han d'entrar a treballar sobre plataforma (és a dir, allà on hi ha les vies). En aquesta fase de les obres, que començarà dilluns, Adif reforçarà, renovarà i substituirà diferents elements de l'estructura del pont, que mesura 186,8 metres de longitud. Això obligarà a tallar una de les dues vies i suposarà que els combois hagin de circular per l'altra. Segons informa l'administrador ferroviari, hi haurà modificacions d'horaris a les línies R11 i RG1. En teoria, segons consta a la seva planificació, fins a finals d'octubre. Un cop s'enllesteixin aquestes obres, la reforma del pont de Colera entrarà a la fase final. Aleshores, es reforçaran els estreps i se substituiran els aparells de recolzament i l'adequació de la superestructura de la via.  Gairebé 2 MEUR Els treballs al pont del tren de Colera tenen un cost proper als 2 MEUR. Segons informa Adif, un cop acabi l'obra, els trens arribaran més aviat a destí. I és que llavors "s'eliminarà la limitació temporal de velocitat existent en aquest punt, amb el corresponent beneficis per a les circulacions de viatgers i mercaderies", recull un comunicat de l'administrador estatal.

Summary: Les obres per reformar el pont metàl·lic de Colera obligaran els trens a circular per via única a partir de dilluns


El Banc Santander va obtenir un benefici de 1.391 MEUR en el segon trimestre del 2019, un 18% menys que en el mateix període del 2018. L'entitat bancària ha fet públics aquest dimarts els resultats, que mostren també un benefici de 3.231 MEUR en els primers sis mesos de l'any, un 14% menys que l'any anterior. El banc atribueix aquesta reducció als 814 MEUR destinats a costos per reestructuració previstos als plans per reduir la base de costos anuals a Europa un 10%. La presidenta del Banc Santander, Ana Botín, ha afirmat en un comunicat que el banc "ha obtingut el seu millor benefici ordinari trimestral dels darrers vuit anys, el que reflecteix el progrés de la transformació comercial i digital". El marge brut del primer trimestre va ser de 12.351 MEUR, un 3% més; els costos d'explotació de 5.829 MEUR, un 2% més; i les dotacions per insolvències van ascendir a 2.141 MEUR, un 6% més. La qualitat creditícia  va millor reduint la taxa de morositat en 11 punts bàsics, fins al 3,51%. El cost del crèdit es va mantenir en un 0,98%.  D'altra banda, l'entitat va continuar generant capital orgànicament, 11 punts bàsics addicionals en el trimestre, el que va situar la ràtio de capital CET1 en l'11,30% a finals de juny del 2019, en línia amb el seu objectiu a mitjà termini de l'11-12%.  El banc va augmentar en un milió el nombre de clients en el segon trimestre i atén ja a 142 milions. Pel que fa als digitals, es van assolir els  34,8 milions, un 22% més que fa dotze mesos.  Pel que fa als mercats, els negocis a Europa aporten el 45% del benefici ordinari del grup, a Amèrica del Sud el 38% i a Amèrica del Nord el 17%. Brasil continua sent el principal país amb un 29% del benefici, seguit d'Espanya (13%), Santander Consumer Finance (13%), Regne Unit (11%) i Estats Units (9%).  En el cas de l'Estat espanyol, el benefici ordinari va augmentar un 5% el primer semestre, fins als 694 MEUR. Els costos van caure un 7% gràcies a les sinèrgies d'integració de Banc Popular. Les noves primes d'assegurances van créixer un 9%, mentre que el crèdit va caure un 4% a causa del desplaçament de grans empreses i una disminució d'hipoteques. Tot i això, els crèdits al consum van augmentar en 600 MEUR i els depòsits de clientes ho van fer en 13.300 MEUR. Per últim, els clients digitals de Santander España van augmentar un 21% fins als 4,6 milions.

Summary: El Santander guanya 1.391 MEUR en el segon trimestre, un 18% menys


Societat Civil Catalana ha “condemnat de manera enèrgica” la tramitació al Parlament de Catalunya de la moció presentada per la CUP i que ha provocat aquest dimecres al matí una polèmica a la cambra en demanar C’s i PPC que es votés la seva exclusió de l’ordre del dia. Per a l’entitat, la moció “obre el camí” per a que el Govern espanyol i el Tribunal Constitucional “requereixin preceptivament a les autoritats i institucions catalanes tornar a la normalitat democràtica a Catalunya”. En un comunicat, Societat Civil remarca que la moció “no és més que la reiteració de la resolució del 9-N, anul·lada pel TC. “Aquesta reiteració suposa una clara vulneració de la sentència del TC de 2 desembre 2015”, consideren des de l’entitat. En aquest sentit, Societat Civil considera que la proposta de la CUP “aprofundeix en la situació d'excepcionalitat que vivim els catalans davant d'unes institucions autonòmiques que han abandonat la seva obligació de neutralitat i actuen com a administració d'un Estat sobirà no existent”. “Una actitud de deslleialtat i deliberada desobediència com la que patim ha de tenir conseqüències polítiques, que haurien de traduir-se en la unitat dels demòcrates i en el rebuig explícit i contundent als que utilitzen les institucions per donar un cop d'Estat”, sentencien al comunicat.  A més de recordar que “els demòcrates disposem dels mecanismes jurídics i constitucionals per posar fi a aquesta anòmala situació”, l’entitat remarca que la Generalitat “no només perjudica els catalans, que ens veiem privats del nostre govern autonòmic i ens trobem sotmesos a institucions que explícitament rebutgen l'única legalitat existent, sinó que, a més, afecta negativament els interessos generals d'Espanya”.  Aquesta situació que descriu és, per a Societat Civil Catalana, un “perjudici objectiu que no pot resultar indiferent als actors polítics i les institucions espanyoles” i que “exigeix que es produeixi ja el requeriment preceptiu a les autoritats i institucions per tal de reconduir la situació a Catalunya a la normalitat democràtica”.

Summary: Societat Civil insta l’Estat i el TC a “requerir a les institucions catalanes tornar a la normalitat democràtica”


La plantilla de Nissan Zona Franca i Nissan Montcada convoca aturades parcials per a aquest dijous. Concretament, deixarà de treballar durant una hora a l’inici de cadascun dels quatre torns que es fan a les plantes. Està previst que torni a fer el mateix el 3 de novembre i que el dia 8 del mateix mes faci una vaga de 24 hores. Tot plegat després que la reunió de mediació mantinguda avui entre direcció i comitè d'empresa hagi acabat sense cap acord. Des del sindicat UGT s’acusa l’empresa d’”immobilisme” i s’indica que la direcció ha continuat “allunyada” de les pretensions que aquest sindicat planteja, relacionades amb els ritmes de treball, l’ergonomia i la recuperació de llocs.  Des de CCOO es parla d’”estancament” de les negociacions del conveni, i s’explica que la direcció de l’empresa exigia la desconvocatòria de la vaga per avançar. CCOO ha exigit a Nissan un “canvi d’actitud” que permeti “desbloquejar la situació i tancar un conveni digne”. Les properes reunions de mediació tindran lloc aquest divendres, 28 d’octubre, a les 10.00 h, i el 2 de novembre.

Summary: La plantilla de Nissan convoca aturades parcials per a aquest dijous